**Политика на Р България на сътрудничество за развитие и хуманитарна помощ през 2022 г.**

**Политиката на България на сътрудничество за развитие и хуманитарна помощ (ОПР)** е интегрална част от външната й политика и в унисон с европейската правна рамка в областта- Договора за ЕС, Европейския консенсус за развитие от 2017 г. и Европейския консенсус за хуманитарна помощ от 2008 г. Основната й цел е да подпомага страните партньори за справяне с различни предизвикателства – икономически, социални, екологични, проблеми свързани със сигурността и да допринася за изграждането на тяхната стабилност и устойчивост. В синергия с хуманитарната помощ ОПР предоставя възможност за целенасочена подкрепа за стабилизиране на страни, засегнати от конфликти и бедствия, с директна връзка към възстановяване, развитие и политически и икономически партньорства.

**Географски приоритети на българската помощ за развитие:**

Политиката за развитие на България е съобразена с основните външнополитически приоритети на страната, обусловени от географска близост, от традиционни исторически, културни и икономически връзки със страните партньори. В Средносрочната програма за помощ за развитие и хуманитарна помощ за периода 2020-24 г. са дефинирани **5 приоритетни региона, включващи 27 държави:**

* **Западни Балкани –** Албания, Босна и Херцеговина, Косово, Р Северна Македония, Сърбия и Черна гора
* **Източно партньорство** –Армения, Азербайджан, Беларус, Грузия, Р Молдова и Украйна
* **Близък изток и Северна Африка –** Ирак, Йемен, Йордания, Ливан, Мароко, Палестина, Сирия и Тунис
* **Африка на юг от Сахара –** Ангола, Етиопия, Намибия и Нигерия
* **Азия –** Афганистан, Виетнам и Монголия

**Секторните приоритети на програмата са определени в съответствие с Целите за устойчиво развитие** – осигуряване на качествено образование; качествено здравеопазване; изграждане на капацитет в подкрепа на сигурността и развитието, включително чрез подкрепа за добро управление и изграждане на гражданското общество, сигурна работа и икономически растеж; устойчиви градове и общности; борба с глада; равенство между половете; борба с климатичните промени. Специален фокус е насочен върху образованието, здравеопазването и опазването на културното многообразие, към подкрепата за демократични и отговорни институции, защита на човешките права, миграция и развитие и особено към дейностите, свързани със смекчаване на здравните, икономическите и социалните последици от пандемията от COVID-19.

**Хуманитарната помощ**  е важен компонент от българското сътрудничеството за развитие, като предоставяне на средства за адресиране на различни проблеми като природни бедствия, предизвикани от човека кризи, болести, масов глад, защита на най-уязвимите групи от цивилното население и за предотвратяване на бежанските кризи.

**Разпределение на средствата за Официалната помощ за развитие (ОПР) през 2022 г.**

Българската политика за сътрудничество за развитие и хуманитарна помощ бе повлияна от икономическите и социални последици от **кризата с COVID-19**, към което се добавиха и **негативните последици и повишените хуманитарни нужди в следствие на войната в Украйна.** Предоставената **помощ за развитие е** на обща стойност **231.97 млн. щ. долара.**

**Увеличението на средствата за ОПР е 2.5 пъти повече от 2021 г**., когато предоставената помощ е на обща стойност **91.20** **млн.щ.д**.

**Многостранно сътрудничество**

**За многостранно сътрудничество** са предоставени общо **93.37** **млн.щ.д**., като най-големият дял от **86.76** **млн.щ.д.** **са внесени във външните финансови инструменти и фондове на Европейския съюз.**

**Вноските към** **ООН** и нейните агенции са в размер на **1.94 млн.щ.д**.

България е изплатила **3.59 млн.щ.д**. към международни финансови институции от **Групата на Световната банка.**

Внесените в **други международни организации** средства са в размер на **1.08 млн.щ.д.,**

**Двустранно сътрудничество**

За 2022 г. за двустранно сътрудничество България е предоставила средства в общ размер от 138.60 млн.щ.д.

**За хуманитарна помощ по двустранна линия България** е предоставила **22.15 млн.щ.д**., от които:

* **1.11 млн.щ.д.** - **хуманитарна помощ за Украйна**
* **20.73 млн.щ.д. - дарение на ваксини на Босна и Херцеговина и на Иран за справяне с кризата, предизвикана от COVID-19**
* **0.58 млн.щ.д. - принос към Механизма на ЕС за бежанците в Турция**, а останалите са за целеви доброволни вноски за справяне с хуманитарните кризи в Сирия, Афганистан и Йемен.

За проекти за развитие по двустранна линия за изграждане на административен капацитет и социално значима инфраструктура в страните от Западните Балкани, Черноморския регион, Африка, Йордания и Виетнам са предоставени **2.19 млн.щ.д**.

**Най-големите 10 получатели на ОПР през 2022 г.** **са** **Украйна, Иран, Босна и Херцеговина, Турция, Република Северна Македония, Република Молдова, Албания, Сърбия, Сирия, Грузия.**

**Средства за безвъзмездна финансова помощ, управлявани от Министерството на външните работи на България**


**МВнР управлява 6 млн. лв. от средствата за Официална помощ за развитие през 2022 г.** **Тези средства се разходват за безвъзмездно финансиране на проекти за развитие, хуманитарна помощ и вноски към международни организации.** Останалите средства са предоставени от други министерства: Министерство на финансите, Министерство на земеделието и храните, Министерство на околната среда и водите, Министерство на труда и социалната политика и Министерство на здравеопазването и за вноски към външните финансови инструменти и фондове на Европейския съюз.

**Финансиране на проекти по двустранна линия**

**През 2022 г. България подпомогна 19 страни по линия на официалната помощ за развитие с 3 771 хил.лв.,** **за финансиране на 109 проекта** в страни от Западните Балкани, Източното партньорство, Азия, Близкия изток и Африка, в следните области:

* стимулиране на социално-икономическо развитие с акцент върху реформи в публичния сектор, защита на правата на човека и върховенството на закона;
* постигане качествено, всеобхватно и модерно образование;
* повишаване качеството на здравеопазване;
* социална интеграция и укрепване на гражданското общество

**За страните-партньори от Западните Балкани** са предоставени **2 426 000** **лв.** за изпълнението на **69 двустранни проекта**. **Чрез осъществените проекти в Западните Балкани бе оказана и подкрепа за европейската перспектива на страните от региона**. България участва и в Европейския фонд за демокрация, по линия на страните от Западните Балкани, с доброволен принос в размер **97 792 лв.**



**Република Северна Македония**

* По двустранна линия през 2022 г. в РС Македония са финансирани **най-голям брой проекти – 30**, със сумарно **най-висока стойност за страна-партньор** – **985.6** **хил. лв.**
* Проектите с по-голямо финансиране са в подкрепа на достъпа до качествено здравеопазване и услуги на уязвими социални групи.

**Република Сърбия**

* През 2022 г. за Сърбия е предоставено финансиране в размер на **486.3** **хил.лв.** за изпълнението на **19** проекта.
* Проектът с по-голямо финансиране е насочен към подобряване на здравеопазването - повишаване на достъпността на специализираната здравна помощ за жителите на малките и селски райони.

**Албания**

* През 2022г. за Албания е предоставено финансиране в размер на **526.8** **хил.лв.** за изпълнението 5 проекта.
* Проектите с по-голямо финансиране са насочени към изграждане на социална инфраструктура, насочена към подобряване на условията на живот на местното население и за цялостното икономическо развитие на региона.

**Босна и Херцеговина**

* През 2022 г. за Босна и Херцеговина е осигурено финансиране за изпълнението на 6 проекта за **177.1** **хил.лв.** насочени към подобряване качеството на обучение и подкрепа за здравния сектор.

**Косово**

* През 2022 г за Косово е предоставено финансиране за изпълнението на 6 проекта на стойност **112.8** **хил.лв.**
* Проект с по-голямо финансиране предвижда подобряване на учебния процес в училище по медицина.

**Черна гора**

* През 2022 г. за Черна гора е предоставено финансиране на обща стойност **136.9** **хил.лв.** за изпълнението на 3 проекта.
* Проектът с по-голямо финансиране осигури доставка на медицинско оборудване в Многопрофилна болница в Беране.

**За страните-партньори от Източното партньорство** са извършени плащания в размер на **759** **хил. лв.** за изпълнението на **24** двустранни проекта. Започналата през м. февруари 2022 г. **война на Русия срещу Украйна забави, отложи или спря изпълнението на проектите в Украйна** и не бяха усвоени предоставените **233** **хил. лв.**, а в съседна Молдова - **120** **хил. лв.**

**Украйна**

* През 2022 г. в Украйна са изпълнени 2 проекта на обща стойност **66.5 хил. лв.**
* Проектът с по-голямо финансиране предвижда закупуване на ултразвукова диагностична система за централната районна болница в Болград.

**Молдова**

* През 2022 г. за Молдова е предоставено финансиране на обща стойност **292.5 хил.лв.** за изпълнението на 7 проекта.
* Проектът с по-голямо финансиране е насочен към повишаване на качеството на образование в „Български теоретичен лицей „Васил Левски“. С Българска официална помощ за развитие през годината беше направен основен ремонт на сграда за детско училище по изкуства в район Тараклия.

**Грузия**

* През 2022 г. за Грузия е предоставено финансиране на обща стойност **220 хил. лв.** за изпълнението на 7 проекта.
* Проектът с по-голямо финансиране е насочен към включване на най-уязвимите деца и подрастващи извън училище в достъпа до качествено образование и се изпълнява в партньорство с УНИЦЕФ.

**Армения**

* През 2022 г. за Армения беше предоставено финансиране на обща стойност **153.8 хил.лв.** за изпълнението на 7 проекта.
* Проектът с по-голямо финансиране е насочен към повишаване на качеството на образованието чрез устойчиви иновативни технологии.

**Азербайджан**

* През 2022 г. за Азербайджан беше предоставено финансиране на обща стойност **26.4 хил. лв.** за изпълнението на 1 проект за предотвратяване на насилието в училищата.

За проекти във **Виетнам** са изплатени средства в размер на **132** **хил. лв.**

**За региона на Близкия изток и Северна Африка** са предоставени **85** **хил. лв.** за изпълнение на 5 проекта.

В **Африка на юг от Сахара** се финансират на 7 проекта, за които са изплатени **83** **хил. лв.**

През 2022 г. средства по ОПР бяха предоставени и по Споразумението между **МОН на Република България и Министерството на образованието, културата и науката на Монголия** за реализация на стипендиална програма в областта на аграрните науки за обучение на монголски студенти в български държавни висши училища – **163** **хил. лв.**

**Проекти за развитие, изпълнявани от български институции през 2022 г.:**

* **Финансиране са получили 2 проекта на Дипломатическия институт** за изграждане на структура, занимаваща се с обучителна и публична дейност, към Министерство на външните работи и европейската интеграция на Р Молдова и за провеждане на специализиран семинар по енергийна и климатична дипломация за представители на държавите от Западните Балкани и Черноморско-Кавказкия регион.
* **Съвместно изпълнение на проекти с Япония в съответствие с японската Инициатива за Западните Балкани**. Реализира се проект за обучение на малкия и среден бизнес по управленски умения в Косово, изпълняван от УНСС.
* **Проект** „Укрепване на институционалния капацитет за водене на преговори по Глава 27 „Околна среда“, **изпълняван от МОСВ**.
* **Проект с** **УНИЦЕФ** за реинтеграция на деца извън училище в системата на задължителното образование в **Грузия**. УНИЦЕФ е сред най-активните партньори на Република България в Грузия по линия на официалната помощ за развитие. През 2016-2017 г. между Република България и УНИЦЕФ се реализира проект за изграждане на дневен център за деца с увреждания в Боржоми, който получи високо признание от грузинските и международните партньори на Република България.

България се включи в регионалните инициативи на **Екип Европа** чрез подкрепа на проекти за устойчиво и екологично производство във Виетнам, за насърчаване на местното производството и достъпа до ваксини в Нигерия, за подкрепа за афганистанските бежанци в Ислямска република Иран чрез предоставяне на подобрени здравни грижи и образование.

**Предоставената хуманитарна помощ от бюджета на МВнР** през 2022 г. възлезе на обща стойност от **1 554 000** **.** Приоритетни за подпомагане бяха хуманитарните кризи в **Сирия, Афганистан, Ирак, Йемен и Украйна**:

* Помощта за **Сирия** е в размер общо на **273 816** лева, от които:
* **127 129** лева (65 хил. евро) са предоставени чрез **Детския фонд на ООН (УНИЦЕФ)**
* **97 791** лева (50 хил. евро) чрез **Международната организация по миграция (МОМ)**
* **48 896** лева (25 хил. евро) за реализирането на проект на **Фонда на ООН за населението (UNFPA)** в областта на защита от насилие, основано на пола.
* Помощта за **Афганистан** е в размер на **136 908** лева, е предоставена:
* **чрез Върховния комисариат на ООН за бежанците (ВКБООН)** за прилагане на Всеобхватната рамка за отговор на бежанската криза в Афганистан - **97 792** **лева** (50 хил. евро) и
* чрез **Детския фонд на ООН (УНИЦЕФ)** за осъществяване на проекти и дейности в страната, **39 116 лева** (20 хил. евро).
* **97 792** лева (50 хил. евро) **чрез Върховния комисариат на ООН за бежанците (ВКБООН)** за изпълнение на Програмата за подкрепа за афганистанските бежанци в Ислямска република Иран по Проект „Подкрепа за афганистанските бежанци в Ислямска република Иран чрез предоставяне на подобрени здравни грижи и образование".
* За **Ирак** са предоставени средства в размер на **78 233** лева (40 хил. евро) по тематичния апел на **Международния комитет на Червения кръст за хора с увреждания**, предоставен под формата на хуманитарна помощ за Ирак.
* За **Йемен** бе отпусната помощ в размер от **97 792** лева чрез Световната продоволствена програма за справяне с тежката продоволствена криза в страната.
* **Чрез Световната продоволствена програма** - хуманитарна помощ в размер на **215 142** лева (110 хил. евро)беше отпусната още:
* **97 792 лева** (50 хил. евро) в отговор на апел от координатора за системата на ООН **в Алжир** за оказване на **спешна хуманитарна помощ за пребиваващите в бежанските лагери в Тиндуф**;
* **97 792 лева** (50 хил. евро) в отговор на глобален апел от **Пакистан** към международната общност в резултат на бедственото положение в страната;
* **19 558 лева** (10 хил. евро) за **Нигерия** за справяне с продоволствената криза в Североизточния регион на Нигерия, граничещ с езерото Чад .
* МВнР алокира **742 752** лв. (379 763 евро) от средствата за официална помощ за развитие за **Украйна** и **88 012** лева (45 000 евро) доброволен финансов принос за извънбюджетен проект „Оценка на въздействието и разработване на стратегия за възстановяване на околната среда“ в рамките на Програмата за подкрепа на ОССЕ **за Украйна/SPU**.

**Доброволни вноски към различни международни хуманитарни организации** от бюджета за 2022 г. изплатени общо **654 739** лева:

* **596 528 лева** (305 000 евро) чрез- Бюрото на ООН за координиране на хуманитарните дейности (OCHA), Международния комитет на Червения кръст, Върховния комисариат на ООН за бежанците (ВКБООН); Централния фонд на ООН за реакция при извънредни ситуации за посрещане на хуманитарните потребности в Украйна; Детския фонд на ООН (УНИЦЕФ)
* **58 211 лева** (29 763 евро) **за разходи на Българския Червен кръст** за хуманитарна помощ от 2000 бр. одеяла; 2000 бр. възглавници; 2000 бр. спални комплекти.

**Изплатените вноски към международни организации** са в общ размер от **137 хил. лв.** през 2022 г., от които:

* **48 896 лева** (25 000 евро) към Агенцията на ООН за подпомагане на палестинските бежанци;
* **88 013 лева** (45 000 евро) към Международната агенция за атомна енергия за реализиране на проект „*Zoonotic Disease Integrated Action”;*

България участва също в **Механизма на ЕС за сирийските бежанци в Турция** с две вноски към механизма за 2022 г. на обща стойност **1 073 195** **лв.**